สวัสดีค่ะ ขออนุญาตสอบถามนะคะ คือหนูเป็นประจำเดือนครั้งเเรกแล้ววันแรกที่เป็นมีก้อนเลือดคล้ายเลือดหมูออกมาค่อนข้างเยอะ ขนาดไม่ทราบค่ะ แล้วช่วงที่มีก้อนเลือดหนูจะรู้สึกปวดท้องมากๆ มันเกิดจากอะไรคะ
สวัสดีค่ะ หากเพิ่งเริ่มเป็นประจำเดือนครั้งแรก เลือดที่ออกอาจมีปริมาณมากได้ ซึ่งก็อาจเกิดการเกาะกลุ่มกลายเป็นก้อนเลือดได้ค่ะ ไม่ได้ผิดปกติอะไร ส่วนจำนวนวันที่ประจำเดือนมา ก็อาจนาน 7-10 วันได้ และระยะห่างจากประจำเดือนในรอบต่อไป อาจนาน 21-45 วันได้ ซึ่งโดยปกติ ในช่วงวัยรุ่นนััน ประจำเดือนมักจะมาไม่สม่ำเสมอ คือมีระยะห่างระหว่างรอบประจำเดือนที่ไม่สม่ำเสมอได้ ดังนั้น จึงอาจไม่ได้มีประจำเดือนมาทุกเดือนค่ะ ไม่ได้ผิดปกติอะไร เมื่อเข้าสู่วัยสาวแล้ว ประจำเดือนก็จะเริ่มมาสม่ำเสมอไปเองค่ะส่วนในช่วงประมาณ 1 สัปดาห์ก่อนที่ประจำเดือนจะมา และในช่วงวันแรกๆ ของการมีประจำเดือนมา อาจเกิดอาการไม่สบายต่างๆ ทางร่างกายได้ เช่น เจ็บคัดตึงเต้านม ปวดเมื่อยตัว อ่อนเพลีย ปวดหัว ท้องผูกหรือท้องเสีย ตัวบวมขึ้น มีสิวขึ้น อยากทานอาหารมากขึ้น อารมณ์แปรปรวน หงุดหงิดง่าย เป็นต้น ซึ่งเมื่อประจำเดือนหมดแล้ว ไม่ได้มีอาการเหล่านี้ต่อเนื่อง ก็ไม่ได้ผิดปกติอะไรค่ะ ทั้งนี้ ในช่วงที่กำลังมีประจำเดือน ก็อาจมีอาการปวดท้องน้อยได้ ซึ่งเรียกว่าอาการปวดประจำเดือน ซึ่งก็ไม่ได้ผิดปกติหรืออันตรายเช่นกัน เมื่อประจำเดือนหายไป อาการปวดก็จะหายไปเองค่ะสำหรับการบรรเทาอาการปวดท้องในขณะมีประจำเดือน ได้แก่ การประคบอุ่นที่ท้องน้อยด้วยกระเป๋าน้ำร้อน การอาบน้ำอุ่น การแช่น้ำอุ่นในอ่าง ดื่มน้ำเปล่ามากๆ หลีกเลี่ยงเครื่องดื่มที่มีคาเฟอีน เช่น ชา กาแฟ น้ำอัดลมหรือช็อกโกแลต ไม่ทานอาหารรสเค็มมากไป ไม่ใส่เสื้อผ้าที่รัดช่วงเอวแน่นเกินไป และอาจทานแก้ปวด เช่น พาราเซตามอล (paracetamol) หรือยาในกลุ่มยาต้านอักเสบชนิดไม่ใช่สเตียรอยด์ (NSAID) เช่น พอนสแตน (ponstan) ไอบูโพรเฟน (ibuprofen) เป็นต้น